Kellek shutdown ta' Santa Marija?
Imtella' Awwissu 22, 2020 - Aġġornata 22 Ta' Awwissu, 2020 7:06pm Eluf ta' ħaddiema, partikolarment dawk li jaħdmu fis-settur tal-manifattura, jieħdu l-btajjel tas-Sajf waqt il-ġimgħatejn tas-shutdown, tipikament fit-tieni u t-tielet ġimgħa ta' Awwissu. Din is-sena, is-shutdown seħħ f'ċirkostanzi eċċezzjonali hekk kif il-Covid ħalliet impatt sinifikanti fuq il-mod kif tħaddmu il-prattiċi tax-xogħol f'diversi setturi. Is-Segretarju Ġenerali tal-GWU Josef Bugeja qal li hemm tliet kategoriji ta' ħaddiema li ma ġewx affettwati bl-istess mod u dan kien rifless fil-mod kif ġew organizzati is-shutdowns u t-teħid tal-leave. "Kien hemm min għamel ix-shutdown normali ta' Santa Maria f'Awwissu u baqa' għaddej normali għax f'ħafna postijiet tax-xogħol kellna fuq 60 sa 70 fil-mija tal-postijiet tax-xogħol baqgħu għaddejjin normali fis-settur tal-manifattura. Kellna postijiet tax-xogħol li aġġustaw ix-shutdown minħabba li kien hemm industriji li bdew matul is-sena iqassmu l-leave u kellna postijiet tax-xogħol speċjalment fl-avjazzjoni li kellhom ibiddlu l-pattern tagħhom għax il-mantuenzjoni fuq l-ajruplani issir dejjem meta li jkun rikjest għalih jiġifieri dawn fis-sajf ikunu qed jaħdmu kollha u issa l-manutenzjoni qed issir issa," qal is-Segretarju Ġenerali tal-GWU Josef Bugeja. Il-viċi president tal-kamra tal-kummerċ Marisa Xuereb qalet li l-maġġoranza tal-ħaddiema tal-fabbriki partikolarment dawk li huma impjegati fl-oqsma tal-manifattura kellhom shutdown. "Il-produzzjoni ma waqfietx fil-perjodu fejn għalqu ħafna stabbilimenti oħra, ovvjament kien shutdown differenti minn tas-snin l-oħra fejn kulħadd qagħad naqra lura ma kienx hawn il-festi u kulħadd kien avżat beix ma jmurx fejn imorru ħafna nies għax dawn iridu jiġu għax-xogħol u importanti li l-manifattura tibqa għaddejja," qalet il-Viċi President tal-Kamra tal-Kummerċ Marisa Xuereb. Joe Farrugia mill-Assoċjazzjoni ta' min iħaddem qal li din is-sena spikkaw arranġamenti speċjali ta' teħid tal-leave li kienu nnegozjati bejn dawk li jħaddmu u l-impjegati. "Kien hemm impjegati użaw ħafna mill-leave diġà u ma tantx kien baqgħalhom għax-shutdown tas-sajf u din se taffettwa x-xhur li ġejjin u hemm oħrajn imbagħad li xtaqu jieħdu l-leave l-impjegati imma minħabba li ma setgħux jieħdu vaganza ddeċidew li jikkanċellaw ukoll, dawn l-iktar għal kumpaniji li m'għandhomx shutdown għax fejn għandhom shutdown jagħlaq kulħadd," qal id-Direttur Ġenerali tal-Assoċjazzjoni ta' Min Iħaddem Joe Farrugia. Mistoqsija dwar jekk il-covid biddlitx il-perċezzjoni dwar kif il-ħaddiema jħarsu lejn it-teħid tal-leave u l-prattiċi tax-xogħol, ir-rappreżentanti mill-GWU, il-kamra tal-kummerċ u l-Assoċjazzjoni ta' min iħaddem qalu li l-covid ħalliet impatt sinifikanti fuq kif isir ix-xogħol. Qalu li se jsiru diskussjonijiet ma' l-awtoritajiet biex uħud mill-prattiċi li tħaddmu mill-impjegati bħat-teleworking u prattiċi ta' xogħol iżjed flessibli jinżammu fejn huwa possibli.